|  |
| --- |
| **Op. 12:1-17**  **“Verheug jou! Al is die duiwel nog los... sy doppie is reeds geklink.”**  *Andries Burger, Pinetown Gemeente, 4 Februarie 2024* |

*Sing:* *Lied 345:1,3; Lied 365:1,2,3; “Die liefde van Jesus is wonderbaar!”; Sb 5-4:1-3, 5-6; “Vrede”*

God se Openbaring aan Johannes is vir die kerk van alle tye en alle plekke gegee om ons te troos en te kalmeer oor die eindgebeure

wat al afspeel van Jesus se hemelvaart af en eers met sy wederkoms tot ŉ heerlike einde sal kom.

God maak die verloop van sy raadsplan aan Johannes bekend deur van verskillende kante daarna te kyk.

Soos om met ŉ draaitrap op te stap en op verskillende verdiepings deur ŉ ander venster af te kyk na dieselfde tuin. Elke keer sien jy iets anders raak uit ŉ ander invalshoek, maar alles in die tuin gebeur gelyktydig want dit is dieselfde tuin.

Ons het reeds deur drie van hierdie openbaring “vensters” gekyk en begin vandag met ŉ vierde...

(Skyfie)

Die eerste deel (hoofstukke 1-3) was Jesus se verskyning aan Johannes en Christus se sewe briewe oor hoe alle gemeentes deur die hele tyd van Jesus se hemelvaart tot met sy wederkoms moet lewe.

Die tweede perspektief (hoofstukke 4-7) was Jesus wat God wat God se troon bestyg het na sy hemelvaart en die eerste ses dele God se raadsplan een-na-die-ander en ook almal saam in vervulling te laat gaan, mét die versekering dat gelowiges in Christus gered word.

Die derde deel (hoofstukke 8-11) gaan oor die sewende, en laaste deel van God se plan om met die goddeloses se gal te werk en die verganklikheid van skepping tot ŉ einde te bring, terwyl God sy kinders bewaar.

Dit is nog nie die einde en finale oordeel nie want selfs die swaarkry en lyding van God se begin oordele roep ongelowiges elke keer steeds op tot bekering –

daar is nog genade kans om tot geloof in Christus te kom en gered te word.

Van vandag af gaan ons vir ŉ paar weke fokus uit die vierde deel (hoofstukke 12-14).

Voordat God verder gaan om bekend te maak hoe die vorige deel van sy oordeel wat nog kans vir bekering het,

oorgaan na die finale oordeel waar daar geen genade meer sal wees nie,

gee Hy ons eers ŉ ander perspektief.

Die visioene van seëls en perde en trompette in die vorige dele gaan oor wat met mense op aarde gebeur,

maar nou neem God ons agter die skerms in om te wys wat ágter alles lê,

wat die onderliggende redes is vir wat van Genesis af al aan die gebeur is soos God sy raadsplan in vervulling laat gaan.

**<< Lees Op. 12:1-17 >>**

Johannes sien ŉ visioen in drie dele voor hom afspeel met drie hoofkarakters – ŉ vrou, ŉ kind en ŉ draak.

Sy beskrywing dat dit ŉ groot teken is beteken dat dit baie belangrik is.

Die eerste deel van die visioen (v. 1-6) stel ook die drie hoofkarakters bekend.

Kom ons begin by **die kind**...

daar word min oor hom gesê maar die hele visioen gaan eintlik oor Hom –

die vrou gee aan Hom geboorte en die draak wil Hom verslind.

Beide die vrou en die draak se fokus is op die kind.

As mens die hele Bybel in gedagte hou dan gaan dit van die begin al oor net een kind...

Reg aan die begin na die sondeval belowe God dat daar ŉ kind in die nageslag sal kom wat die duiwel se kop gaan vermorsel.

Abraham kry die belofte dat ŉ kind uit sy nageslag ŉ seën sal wees in wie al die volke van die aarde geseën sal wees.

Aan Dawid word belowe dat ŉ seun uit sy nageslag vir ewig koning sal wees.

Jesaja sing lofliedere oor die seun wat vir ons gebore sou word en wat deur vernedering en lyding ŉ nuwe weg van verlossing sal oopmaak na God se heiligdom waar Hy as in mag en heerlikheid sal regeer.

En dan, uiteindelik kry Maria die profesie dat die seun wat die Heilige Gees in haar wek sonder dat sy omgang met ŉ man gehad het, sy volk van hulle sondes sou verlos.

Die kind in Openbaring 12 se visioen is Jesus Christus van Nasaret –

die ewige, heilige Seun van God wat mens geword het om

in ons plek ŉ volkome heilige lewe te kom leef en

in ons plek die straf vir al ons sonde te verduur en om met sy kruisoffer en oorwinning vir ons versoening met God te bewerk –

vir elkeen wat so in oorgawe in Hom glo dat Hy ons lewens oorheers.

En wie is **die vrou** in die visioen wat aan die Christus geboorte moes gee...

Mens sou dalk wou dink dat dit Maria kon wees.

Maar dit kan nie wees nie want hierdie vrou word vir 1 260 dae (v.6) en vir die hele vasgestelde tyd (v.14) deur God versorg (v.6).

Ons het voorheen in hierdie reeks uit Openbaring al gesien dat hierdie 1 260 dae, of 42 weke, of ŉ tyd en tye en ŉ halwe tyd, 3½ jaar dat dit almal verwys na dieselfde “hele vasgestelde tyd” van Jesus se hemelvaart tot met sy wederkoms. Dit kan dus nie Maria wees nie... wie dan?

Op baie plekke in die Bybel verwys God na sy volk as ŉ vrou,

soos in Jes. 54 waar God sy liefde vir haar verklaar;

in Efesiërs 5 en 2 Korintiërs 11 word die kerk vergelyk met Christus se bruid

soos ons ook Openbaring 19 en 21 lees van al die gelowiges, God se volk, die kerk van alle tye as die bruid van die Lam.

Dit laat mens verstaan waarom die kerkvader Augustinus geskryf het van God as ons Vader en die kerk as ons moeder.

In die visioen sien ons haar in haar prag en heerlikheid –

die fokus is nie op die son en die maan en die sterre wat Johannes sien nie – dit is alles tekens om haar glorie en heerlikheid ten toon te stel.

Sy is stralend en sonbekleed en die twaalf sterre bevestig iets van die twaalf stamme in die Ou Testament en die 12 dissipels in die Nuwe.

Deur al die eeue van die Ou Testament was sy al verwagtend met die Kind –

reg van die belofte in Genesis 3:15 dat Hy eendag sou kom – Eva het al gedink dit is Abel.

En netso so het elke geslag gelowiges gewag en verwag,

totdat die vrou op die punt staan om deur Maria geboorte te skenk...

Maar o wee, dan sien Johannes **ŉ draak** – rooi in die kleur van bloed.

Johannes sê self in v. 9 dat dit die duiwel of Satan is, die slang wat die wêreld met sy leuens wil verlei.

Selfs sy voorkoms in die visioen is ŉ liegspul –

sewe bekroonde koppe wat wil voorgee dat hy met God se volheid van sewe regeer maar ons weet Hy is maar net ŉ skepsel en steeds onder God se gesag;

en 10 horings asof Hy alle mag en krag het maar al is hy baie magtig is dit steeds God as álmagtige wat vir hom grense bepaal van wat hy kan en nie kan doen nie.

Die draak wil die kind verslind want hierdie is die kind wat sy kop gaan vermorsel.

Hy spook en spartel al van Genesis 4 af om te keer dat die kind gebore word.

Dink maar saam deur die Ou Testament... Ek gee net ŉ paar voorbeelde:

Hy steek Kain op om Abel te vermoor – maar God gee vir Set;

Hy verlei die hele mensdom tot so ŉ verskriklike goddeloosheid dat God alles in ŉ vloed vernietig – behalwe Noag en sy gesin wat God in regverdigheid en in lewe bewaar;

Farao pleeg volksmoord deur al die seuntjies van die Israeliete te vermoor, maar God beswaar Moses onder Farao se neus;

Ag en so kan mens aanhou...

Keer op keer kan jy die duiwel se vingerafdrukke sien om te keer dat die kind gebore word,

maar elke keer fnuik God hom want wat Hy beloof het laat Hy gebeur.

En toe die allerwonderlikste nuus vir die langverwagte vrou,

die kind word gebore presies soos God beloof het –

Hy wat al die nasies met ŉ ystersepter as ampstaf sal regeer soos ons ook in Openbaring 19 lees.

Toe het die draak, die duiwel, hom probeer verslind deur

koning Herodes wat al die seuntjies in Betlehem se omgewing laat dood maak.

Maar God spaar sy Seun deur sy aardse pa, Josef betyds in ŉ droom te waarsku.

Toe die duiwel die Seuntjie nie kon doodmaak nie toe probeer hy Hom verlei om te keer sodat Hy nie sy roeping van verlossing te kan nakom nie,

maar Jesus is sonder sondige begeertes en Hy oorwin met God se Woord.

Regdeur sy lewe was Jesus in doodsgevaar en gereeld lees ons van mense wat Hom wou doodmaak – maar telkens word Hy bewaar.

Totdat dit God se tyd is dat Hy sy lewe vir God se uitverkorenes moes offer.

Jy kan jou indink hoe bly die duiwel moes wees toe die Jode Christus uiteindelik deur die Romeine aan die kruis laat vermoor het.

Maar sy vreugde was van korte duur – Jesus oorwin die dood en Hy verbreek die heerskappy en die mag van die duiwel se verleiding.

En nadat dit “volbring” is soos Jesus aan die kruis al gesê het, toe word Hy opgeneem in die hemel.

Presies wat Johannes sien (v. 5) dat Hy weggeruk is na God se troon toe.

Is dit nie die allerwonderlikste uitkoms van al die eeue se verwagting van sy geboorte nie?

Die duiwel en al die bose geeste – ŉ derde van die legioene engele kon nie slaag in hulle doel om Christus se koms en sy verlossingswerk te voorkom nie.

Hy is nie opgewasse vir God nie, trouens, Hy bly steeds net maar ŉ skepsel wat aan sy Skepper ondergeskik is.

Ten spyte van al sy pogings is dit die vrou van al die eeue wat feesvier oor die Kind wat gekom het en wat al die beloftes oor Hom volkome vervul het.

Laat die duiwel maar rondstorm van woede en frustrasie, die vrou het ŉ blydskap diep in haar wat deur niks versteur kan word nie.

Dan sien Johannes ŉ tweede deel in die visioen (v. 7-12).

Hy sien dit nadat hy die eerste een gesien het, maar dit speel nie noodwendig af na Christus se hemelvaart nie.

Ons lees nêrens elders in die Bybel van so ŉ hemelse geveg na Christus se hemelvaart nie.

Inteendeel, aan die kruis het Jesus uitgeroep dat “dit volbring is” dat sy werk voltooi is – al sy werk, ook om oorwinning oor die duiwel te behaal en sy kop te vermorsel.

Daar is ŉ sterker moontlikheid dat hierdie geestelike oorlog tussen die duiwel en sy gevalle engele en die Aartsengel Migael en sy heilige engele in die tyd van die Ou Testament gebeur het

want Judas skryf van Michael wat met die duiwel gestry het oor die liggaam van Moses (Judas v. 9).

Dit was egter finaal verby met Jesus se oorwinning.

Wanneer hierdie engelestryd plaasgevind het is waarskynlik minder belangrik as die gevolge daarvan.

Eerstens dat die duiwel en sy engele nie eens vir Michael en sy engele kon oorwin nie, wat dan nog daarvan om teen God self te staan te kom.

Die duiwel is baie magtiger as ons mense, maar hy is nie opgewasse teen God en sy engele nie.

Tweedens het die duiwel nie meer ŉ plek in die hemel nie, hy kan ons nie meer by God gaan verkla soos wat hy nog kon doen met Job nie.

Trouens, ons het Christus as ons advokaat in die hemel wat vir ons sondes instaan omdat Hy daarvoor betaal het met sy volmaakte offer (1 Joh. 2:1)

En daarom hoor Johannes die harde stem wat uitroep van die redding wat God se Gesalfde gebring het.

Dit is opvallend dat hy ook hoor hoe gelowiges ook seëvier oor die duiwel...

Maar dit is baie belangrik om op te let hoé ons kan oorwin –

danksy die bloed van die Lam en die boodskap van sy verlossing waarvan ons getuig.

In Christus se lewensbloed en in sy getuienis kan ons, eintlik sy lewe en sy getuienis in ons, kan staande bly teen die duiwel.

Elkeen en almal wat so die hemel ontvang is hieroor verheug –

dit is ŉ vreugde wat diep in jou ingewande groei en daar vasgeanker is sodat geen omstandighede dit kan skommel en skut nie,

dit is ŉ vreugde wat gegrond is in die toekoms van God se oorwinning en sy bewaring waarvan ons absoluut seker is.

Selfs al kan ons dit soms nie mooi sien nie – ons weet dit is daar want ons weet God is daar, en ons ken die openbaring van sy oorwinning waarin ons deel kry.

Dan die Johannes die derde deel van die visioen (v. 13-17).

Hierin sien ons dieselfde vrou maar nou na die geboorte van die kind – dit is steeds die kerk van God, maar nou in die Nuwe Testament.

Die stem wat Johannes gehoor het (v.12) waarsku almal op aarde dat die duiwel groot ellende gaan bring – en weet ons die nie maar al te goed nie!

Hy desperaat is om soveel skade in God se koninkryk te bring as wat hy maar kan in die kort rukkie wat oor is totdat Christus weer kom en dan finaal met hom gaan klaarspeel.

Die draak agtervolg nou die vrou maar sy kry vlerke om na die woestyn toe te vlieg, na haar plek toe, na die plek wat God vir haar gereed gemaak het (v.6).

Daar word sy versorg deur mense vir die hele vasgestelde tyd, of vir 1 260 dae lank soos ons in v. 6 gelees het.

Onthou dat hierdie steeds simboliese taal is...

Die duiwel kon nie Christus se koms en sy verlossing keer nie, nou wil hy keer dat mense deel kry daaraan.

Om die visioen te verstaan moet ons Israel se verlossing uit Egipte in gedagte hou. Hy het hulle fisies uit Egipte gered en in Exodus 19:5 lees ons dat God hulle soos op arendsvlerke na Hom toe gebring het in die woestyn.

En daar in die woestyn het Hy hulle geleer om sy volk te word, daar het Hy hulle versorg en bewaar en gesuiwer deur beproewings.

Dit behoort ons te help om die simboliek te verstaan wat Johannes gesien het.

Die kerk van die Nuwe Testament vlug nie fisies uit die wêreld waar die duiwel baas is nie, maar ons is vreemdelinge hier, eensaam en alleen kan jy maar sê.

Ons word deur God versorg, en deur mense wat Hy stuur –

soos predikante en ouderlinge as sy herders maar ook deur ander gelowiges wat mekaar versorg en dien met die gawes wat God aan elkeen gegee het. En by Hom leer Hy ons om al meer te lewe na sy beeld te lewe verteenwoordigers en Hy suiwer ons deur beproewings netsoos vir Israel destyds.

En terwyl ons so in die kerk by Hom in sy woestyn is het die duiwel nie ŉ vatkans teen ons nie.

Natuurlik sal hy allerhande planne maak – Johannes sien dat hy die vrou uit die woestyn wil wegspoel met ŉ stroom water.

Hy probeer om die kerk uit die woestyn by God uit te spoel terug in die wêreld in waar hy haar kan beetkry.

Dink maar hoe probeer die duiwel die kerk terugspoel in die wêreld in.

Ek noem drie voorbeelde waar hy dit soms regkry...

Hoeveel kerke is nie al weggespoel om net soos die wêreld agter geld en mag aan te loop nie, kerke wat meer soos besighede lyk waar mense uitgebuit word deur die leiers se geldgierigheid en lidmate se eie begeertes vir voorspoed en welstand nie.

En kyk maar watter mag het party kerkleiers op hulle volgelinge, ek se spesifiek húlle volgelinge want niemand daar lyk naastenby soos Christus se volgelinge nie.

Dink ook aan kerke wat so agter die wêreld aanloop dat hulle die Bybel se boodskap verander om aanvaarbaar te word vir die wêreld, dat hulle die Bybel selfs nie meer erken as God se gesagvolle Woord nie maar mense se gedagtes en riglyne oor wat hulle destyds oor God gedink en geglo het.

Maar God bewaar die vrou, die valse kerke sal meegesleur word, maar die ware kerk word beskerm en die duiwel kan haar geen skade aandoen nie.

Sy sal altyd daar wees tot met Christus se wederkoms.

Sy is die moeder van baie ander kinders, sy gee geboorte aan elke nuwe gelowige,

die kerk bly die evangelie verkondig en deur die Heilige Gees bring sy een na die ander kinders van God voor...

en so sal dit wees tot die laaste een van God se uitverkorenes met Hom versoen is.

Maar dan sien Johannes ŉ baie belangrike waarskuwing wat ons nie moet miskyk nie.

Toe die draak nie my die vrou kon uitkom nie, toe rig hy sy teiken op die individuele gelowiges.

Omdat hy nie die kerk in geheel kan verslind nie, probeer hy lidmate alleen op hulle eie beetkry.

Hy loop rond soos ŉ brullende leeu waarsku Petrus in 1 Petrus 5:8.

Hy teiken nie mense wat losbandig in ongeloof lewe nie, hulle is klaar is sy greep.

Hy fokus op mense wat aan God gehoorsaam is.

Gaandeweg en bietjie-vir-bietjie probeer hy ons eenkant kry en probeer hy ons terugspoel in die wêreld in.

Ons glo nog, maar ons begin soos die wêreld dink en dan ook so te doen –

dat dit aanvaarbaar is om weg te bly van die gemeente en die eredienste af,

dat jy God netso goed kan dien uit jou sitkamer en later langs die viswater.

En soos elkeen van ons op ons eie in die samelewing leef by die skool en die werk en orals wil hy ons oortuig dat korrupsie nie so erg is nie, en dat jy maar kan lieg met jou belasting en TV lisensie, dat jy ook maar op die pad kan vloek en skel, dat dit aanvaarbaar is om al jou begeertes en fantasieë vrye teuels te mag gee buite die huwelik van een man en een vrou...

Sal hy slaag om jou en my uit te spoel en te verslind?

Moenie kanse vat nie – bly in Christus, bly in die veiligheid van sy plek waar Hy sy gemeente beskerm en bewaar en versorg.

Die duiwel het misluk en hy sal aanhou misluk...

Christus hét gekom en Hy hét oorwin en die slang se kop vermorsel,

Hy hét elkeen wat in geloof op Hom vertrou verlos en

sal ons beskerm vir die hele vasgestelde tyd wat ons lewe, totdat Hy weer kom.

Ons moet net met kragtige arendsvlerke na ons plek by Hom vlieg waar Hy ons in sy kerk beskerm.

In die bloed van die Lam en in sy getuienis is ons veilig –

selfs die draak van ŉ duiwel sal ons nie ontstel nie.

Amen